Lars-Emil Johansen (SIU), 2008-09-09:
Da den daværende regering den 31. januar 2007 fremsatte det lovforslag om tilskud til Grønlands hjemmestyre for indeværende år og næste år, som var aftalt med det grønlandske landsstyre, skete det bl.a. med følgende ord: »Videreførelsen af den nuværende tilskudsaftale i yderligere to år skal ses i lyset af arbejdet i Grønlandsk-dansk Selvstyrekommission, der forventes at afgive sin betænkning i efteråret 2007.
Selvstyrekommissionen skal … bl.a. overveje og stille forslag … til en ny ordning vedrørende det økonomiske mellemværende mellem Grønland og Danmark.
« Det er med den største glæde, jeg kan stå her og konstatere, at regeringens ord fra den gang ikke alene er gået i opfyldelse, men er gået i opfyldelse på en helt enestående måde.
Det er sket via forslag til en ny selvstyrelov for Grønland, et forhandlingsresultat, der klart viser, at der er et smukt sammenfald mellem det store flertal af danske og grønlandske politikeres vilje og evne til at bære vores to lande ind i fremtiden på den mest værdige måde.
Jeg har igennem de sidste år her i Folketinget næsten rutinemæssigt måttet starte mine indlæg i finanslovdebatterne med at beklage, at bloktilskuddet til Grønland endnu engang var vokset alt for meget.
Men nu ligger der endelig et forslag, der kan bringe sådanne stigninger til ophør.
Med selvstyrelovens vedtagelse vil bloktilskuddet til Grønland fra næste år nemlig blive frosset fast på samme niveau som i år og derefter ikke stige mere i fremtiden end almindelig pristalsregulering.
På den måde vil det løbende blive en mindre og mindre byrde for såvel Grønland som Danmark.
Men samtidig vil bloktilskuddet fortsætte som sikkerhedsnet under det nye grønlandske samfund, der vil opstå under selvstyre, indtil den dag, hvor vores samfund har fået gjort sin egen økonomi så stærk, at vi kan vinke helt farvel til økonomisk støtte udefra.
Sammen med selvstyreloven får vi altså et sikkerhedsnet, der gør, at vores levestandard på intet tidspunkt forringes under det nye system.
Når man så også tager i betragtning, at vi endelig får ejendomsretten til vores egne ressourcer og dermed instrumentet til en økonomi, der vil kunne gøre både os og det danske folk helt fri af bloktilskuddet på sigt, ja, så må man sige, at vi i dag står med et fremragende forslag til en ny ordning vedrørende det økonomiske mellemværende mellem Grønland og Danmark, som det så diplomatisk er udtrykt i lovforslaget fra 2007. Med selvstyreloven vælger vi i Grønland selv, hvornår og hvordan vi iværksætter fremtidens forandringer for vores land, og hver gang vi vælger forandringen, vil det samtidig også gavne Danmark, på samme måde som det fastfrosne bloktilskud fra første dag vil medføre besparelser for det danske samfund, uden at det tvinger os til økonomiske ændringer af nogen art.
Forslaget til den nye selvstyrelov er derfor, hvad man i erhvervslivet kalder en klar win-win-situation.
Alle parter i handelen vinder, ingen taber.
Jeg har lyst til at betegne resultatet af Selvstyrekommissionens arbejde som politisk håndværk, når det er bedst.
Derfor har det da også været en glæde at se, hvorledes denne aftale har vundet fuld tilslutning fra et helt overvældende flertal af partierne både i Danmark og i Grønland.
Det bloktilskud, vi ser i dag, skal bremses og vendes til en stadig faldende størrelse i den danske finanslov.
Nu har vi fundet vejen, den sikre vej, den værdige vej og samtidig vejen uden unødigt afsavn for nogen.
Forslaget til selvstyreaftalen sikrer lige præcis, at den vej nu kan blive åbnet for det grønlandske folk, endda med sikkerhedsselerne spændt helt frem til målet.
Men endnu er aftalen jo altså kun et forslag, ikke en realitet.
Før dette gode skib er sikkert i havn, er der et hårdt politisk benarbejde, der skal gøres, og en folkeafstemning, der skal gennemføres.
Jeg selv er dog overbevist om, at det grønlandske folk, der skal til folkeafstemning om selvstyreloven den 25. november, er mindst lige så kloge og klartskuende, når det gælder Grønlands fremtid og værdighed, som det overvældende flertal i dette Ting og i Grønlands Landsting.
Derfor tror jeg også fuldt og fast på, at vi sammen kan indføre det nye selvstyre på Grønlands nationaldag den 21. juni næste år.
Lad os så komme i gang med at afvikle dette bloktilskud, slippe Grønland ud af den danske finanslov og give hinanden friheden og samarbejdet i stedet for, for der er jo ganske meget, som selvstyreloven ikke overfører til grønlandsk kompetence: statsforfatningen, udenrigspolitikken, forsvars- og sikkerhedspolitikken, Højesteret, statsborgerskab, valuta- og pengepolitik, for nu at være ret præcis.
Så der bliver nok at tale om, når folketingsåret starter, hvad angår det danske riges prioriteringer inden for disse områder i de næste år, og her er der bestemt ingen garanti for enighed på forhånd.
Men de nye rammer for det økonomiske mellemværende mellem Grønland og Danmark skulle gerne være helt på plads, når denne finanslov udløber - til alles glæde.